CELEX: 32021R0665
Language: el
Date: 2021-04-22 00:00:00
Title: Εκτελεστικός κανονισμός (ΕΕ) 2021/665 της Επιτροπής της 22ας Απριλίου 2021 για την τροποποίηση του εκτελεστικού κανονισμού (ΕΕ) 2017/373 όσον αφορά τις απαιτήσεις για τους παρόχους υπηρεσιών διαχείρισης της εναέριας κυκλοφορίας/αεροναυτιλίας και άλλων λειτουργιών του δικτύου διαχείρισης της εναέριας κυκλοφορίας στον εναέριο χώρο U-space που καθορίζεται σε ελεγχόμενο εναέριο χώρο (Κείμενο που παρουσιάζει ενδιαφέρον για τον ΕΟΧ)

23.4.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 139/184
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/665 ΤΗΣ ΕΠΙΤΡΟΠΗΣ
         της 22ας Απριλίου 2021
         για την τροποποίηση του εκτελεστικού κανονισμού (ΕΕ) 2017/373 όσον αφορά τις απαιτήσεις για τους παρόχους υπηρεσιών διαχείρισης της εναέριας κυκλοφορίας/αεροναυτιλίας και άλλων λειτουργιών του δικτύου διαχείρισης της εναέριας κυκλοφορίας στον εναέριο χώρο U-space που καθορίζεται σε ελεγχόμενο εναέριο χώρο
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2018/1139 του Ευρωπαϊκού Κοινοβουλίου και του Συμβουλίου, της 4ης Ιουλίου 2018, για τη θέσπιση κοινών κανόνων στον τομέα της πολιτικής αεροπορίας και την ίδρυση Οργανισμού της Ευρωπαϊκής Ένωσης για την Ασφάλεια της Αεροπορίας, και για την τροποποίηση των κανονισμών (ΕΚ) αριθ. 2111/2005, (ΕΚ) αριθ. 1008/2008, (ΕΕ) αριθ. 996/2010, (ΕΕ) αριθ. 376/2014 και των οδηγιών 2014/30/ΕΕ και 2014/53/ΕΕ του Ευρωπαϊκού Κοινοβουλίου και του Συμβουλίου, καθώς και για την κατάργηση των κανονισμών (ΕΚ) αριθ. 552/2004 και (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου και του κανονισμού (ΕΟΚ) αριθ. 3922/91 του Συμβουλίου (1), και ιδίως το άρθρο 43,
         Εκτιμώντας τα ακόλουθα:
         
                     (1)
                  
                  
                     Ο εκτελεστικός κανονισμός (ΕΕ) 2017/373 της Επιτροπής (2) ορίζει κοινές απαιτήσεις για την παροχή υπηρεσιών διαχείρισης της εναέριας κυκλοφορίας και αεροναυτιλίας (ATM/ANS) και άλλων λειτουργιών του δικτύου διαχείρισης της εναέριας κυκλοφορίας (στο εξής: λειτουργίες δικτύου ATM) στη γενική εναέρια κυκλοφορία και την εποπτεία τους.
                  
               
                     (2)
                  
                  
                     Με την έκδοση του εκτελεστικού κανονισμού (ΕΕ) 2021/664 της Επιτροπής (3), θα μπορούσε να καθορίζεται εναέριος χώρος U-space εντός ελεγχόμενου εναέριου χώρου στον οποίο επανδρωμένα αεροσκάφη εκτελούν πτητικές λειτουργίες παράλληλα με μη επανδρωμένα αεροσκάφη. Για να κατοχυρωθεί η ασφάλεια των εν λόγω πτητικών λειτουργιών, ο εκτελεστικός κανονισμός (EE) 2017/373 θα πρέπει να τροποποιηθεί, ώστε να συμπεριλάβει τις αναγκαίες απαιτήσεις για τους παρόχους υπηρεσιών εναέριας κυκλοφορίας όσον αφορά τον συντονισμό με τους παρόχους υπηρεσιών U-space και, κατά περίπτωση, με τους ενιαίους παρόχους υπηρεσιών κοινών πληροφοριών.
                  
               
                     (3)
                  
                  
                     Εντός του καθορισμένου εναέριου χώρου U-space σε ελεγχόμενο εναέριο χώρο, οι πάροχοι υπηρεσιών αεροναυτιλίας θα πρέπει να εξακολουθήσουν να είναι υπεύθυνοι για την παροχή υπηρεσιών αεροναυτιλίας σε φορείς εκμετάλλευσης επανδρωμένων αεροσκαφών. Οι πάροχοι υπηρεσιών εναέριας κυκλοφορίας θα πρέπει επίσης να πραγματοποιήσουν τη λεγόμενη δυναμική αναδιαμόρφωση του εναέριου χώρου U-space, ώστε να διασφαλίσουν ότι διατηρείται ο ασφαλής διαχωρισμός επανδρωμένων και μη επανδρωμένων αεροσκαφών.
                  
               
                     (4)
                  
                  
                     Θα πρέπει να θεσπιστούν ειδικές διαδικασίες και διευκολύνσεις επικοινωνίας μεταξύ των κατάλληλων μονάδων υπηρεσιών εναέριας κυκλοφορίας, των παρόχων υπηρεσιών U-space, των φορέων εκμετάλλευσης συστημάτων μη επανδρωμένων αεροσκαφών (ΣμηΕΑ) και, κατά περίπτωση, των ενιαίων παρόχων υπηρεσιών κοινών πληροφοριών, ώστε να διασφαλιστεί η συντονισμένη εφαρμογή της δυναμικής αναδιαμόρφωσης του εναέριου χώρου U-space από όλους τους επιχειρησιακούς ενδιαφερομένους.
                  
               
                     (5)
                  
                  
                     Προκειμένου να διασφαλιστεί η ορθή εφαρμογή του παρόντος κανονισμού, θα πρέπει να δοθεί επαρκής χρόνος στα κράτη μέλη και στα επηρεαζόμενα ενδιαφερόμενα μέρη ώστε να προσαρμόσουν τις διαδικασίες τους στο νέο κανονιστικό πλαίσιο πριν από την έναρξη εφαρμογής του παρόντος κανονισμού.
                  
               
                     (6)
                  
                  
                     Ο Οργανισμός της Ευρωπαϊκής Ένωσης για την Ασφάλεια της Αεροπορίας πρότεινε μέτρα, τα οποία υπέβαλε με τη γνωμοδότηση αριθ. 1/2020 (4), σύμφωνα με το άρθρο 75 παράγραφος 2 στοιχεία β) και γ) και με το άρθρο 76 παράγραφος 1 του κανονισμού (ΕΕ) 2018/1139.
                  
               
                     (7)
                  
                  
                     Επομένως, ο εκτελεστικός κανονισμός (ΕΕ) 2017/373 θα πρέπει να τροποποιηθεί αναλόγως.
                  
               
                     (8)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 127 του κανονισμού (ΕΕ) 2018/1139,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τροποποιήσεις του εκτελεστικού κανονισμού (ΕΕ) 2017/373
            Ο εκτελεστικός κανονισμός (ΕΕ) 2017/373 τροποποιείται ως εξής:
            
                        1)
                     
                     
                        Στο παράρτημα I προστίθενται τα ακόλουθα σημεία:
                        
                                    «260.
                                 
                                 
                                    “εναέριος χώρος U-space”: γεωγραφική ζώνη ΣμηΕΑ που ορίζεται από τα κράτη μέλη, στην οποία επιτρέπεται να εκτελούνται πτητικές λειτουργίες ΣμηΕΑ μόνο με την υποστήριξη υπηρεσιών U-space·
                                 
                              
                                    261.
                                 
                                 
                                    “υπηρεσία U-space”: υπηρεσία που βασίζεται σε ψηφιακές υπηρεσίες και αυτοματοποίηση λειτουργιών σχεδιασμένων για την υποστήριξη ασφαλούς, προστατευμένης και αποδοτικής πρόσβασης στον εναέριο χώρο U-space για μεγάλο αριθμό ΣμηΕΑ·
                                 
                              
                                    262.
                                 
                                 
                                    “υπηρεσία κοινών πληροφοριών”: υπηρεσία που συνίσταται στη διάδοση στατικών και δυναμικών δεδομένων προκειμένου να καταστεί δυνατή η παροχή υπηρεσιών U-space για τη διαχείριση της κυκλοφορίας μη επανδρωμένων αεροσκαφών·
                                 
                              
                                    263.
                                 
                                 
                                    “δυναμική αναδιαμόρφωση του εναέριου χώρου”: η προσωρινή τροποποίηση του εναέριου χώρου U-space προκειμένου να ληφθούν υπόψη βραχυπρόθεσμες μεταβολές της ζήτησης κυκλοφορίας επανδρωμένων αεροσκαφών, με την προσαρμογή των γεωγραφικών ορίων του εν λόγω εναέριου χώρου U-space.».
                                 
                              
                  
                        2)
                     
                     
                        Στο παράρτημα IV τμήμα Α ενότητα 1, προστίθεται το ακόλουθο στοιχείο ATS.OR.127:
                        «ATS.OR.127 Συντονισμός από τους παρόχους υπηρεσιών εναέριας κυκλοφορίας στον εναέριο χώρο U-space
                        
                        Οι πάροχοι υπηρεσιών εναέριας κυκλοφορίας:
                        
                                    α)
                                 
                                 
                                    παρέχουν, χωρίς διακρίσεις, τις σχετικές πληροφορίες κυκλοφορίας όσον αφορά επανδρωμένα αεροσκάφη που είναι απαραίτητες, στο πλαίσιο των υπηρεσιών κοινών πληροφοριών που αναφέρονται στον εκτελεστικό κανονισμό (ΕΕ) 2021/664 της Επιτροπής (*1), για εναέριο χώρο U-space που δημιουργείται στον ελεγχόμενο εναέριο χώρο εντός του οποίου ορίζεται ότι ο πάροχος υπηρεσιών εναέριας κυκλοφορίας παρέχει τις υπηρεσίες του·
                                 
                              
                                    β)
                                 
                                 
                                    καθορίζουν τις διαδικασίες συντονισμού και τις διευκολύνσεις επικοινωνίας μεταξύ των κατάλληλων μονάδων υπηρεσιών εναέριας κυκλοφορίας, των παρόχων υπηρεσιών U-space και, κατά περίπτωση, των ενιαίων παρόχων υπηρεσιών κοινών πληροφοριών που επιτρέπουν την παροχή των εν λόγω δεδομένων.
                                 
                              
                           (*1)  Εκτελεστικός κανονισμός (ΕΕ) 2021/664 της Επιτροπής, της 22ας Απριλίου 2021, σχετικά με ένα κανονιστικό πλαίσιο για το U-space (EE L 139 της 23.4.2021, σ. 161).»"
                        
                     
                  
                        3)
                     
                     
                        Στο παράρτημα IV τμήμα B ενότητα 2, προστίθεται το ακόλουθο στοιχείο ATS.TR.237:
                        «ATS.TR.237 Δυναμική αναδιαμόρφωση του εναέριου χώρου U-space
                        
                        Οι μονάδες ελέγχου της εναέριας κυκλοφορίας:
                        
                                    α)
                                 
                                 
                                    περιορίζουν προσωρινά την περιοχή εντός του καθορισμένου εναέριου χώρου U-space όπου μπορούν να εκτελούνται πτητικές λειτουργίες ΣμηΕΑ, ώστε να αντιμετωπίζονται βραχυπρόθεσμες μεταβολές της ζήτησης κυκλοφορίας επανδρωμένων αεροσκαφών με την προσαρμογή των πλευρικών και κατακόρυφων ορίων του εναέριου χώρου U-space·
                                 
                              
                                    β)
                                 
                                 
                                    διασφαλίζουν ότι οι σχετικοί πάροχοι υπηρεσιών U-space και, κατά περίπτωση, οι ενιαίοι πάροχοι υπηρεσιών κοινών πληροφοριών ενημερώνονται εγκαίρως και αποτελεσματικά για την ενεργοποίηση, την απενεργοποίηση και τους προσωρινούς περιορισμούς του καθορισμένου εναέριου χώρου U-space.».
                                 
                              
                  
         
            Άρθρο 2
            Έναρξη ισχύος
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από τις 26 Ιανουαρίου 2023.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 22 Απριλίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 212 της 22.8.2018, σ. 1.
         
            (2)  Εκτελεστικός κανονισμός (ΕΕ) 2017/373 της Επιτροπής, της 1ης Μαρτίου 2017, σχετικά με τον καθορισμό κοινών απαιτήσεων για τους παρόχους υπηρεσιών διαχείρισης της εναέριας κυκλοφορίας/αεροναυτιλίας και άλλων λειτουργιών του δικτύου διαχείρισης της εναέριας κυκλοφορίας και της εποπτείας τους, με την κατάργηση του κανονισμού (ΕΚ) αριθ. 482/2008, των εκτελεστικών κανονισμών (ΕΕ) αριθ. 1034/2011, (ΕΕ) αριθ. 1035/2011 και (ΕΕ) 2016/1377, και με την τροποποίηση του κανονισμού (ΕΕ) αριθ. 677/2011 (ΕΕ L 62 της 8.3.2017, σ. 1).
         
            (3)  Εκτελεστικός κανονισμός (ΕΕ) 2021/664 της Επιτροπής, της 22ας Απριλίου 2021, σχετικά με ένα κανονιστικό πλαίσιο για το U-space (βλέπε σελίδα 161 της παρούσας Επίσημης Εφημερίδας).
         
            (4)  https://www.easa.europa.eu/document-library/opinions.